**Profesor Zenon Jan Pudlowski**

Profesor Pudlowski je medzinárodne známou a uznávanou osobnosťou predovšetkým v oblasti inžinierskeho vzdelávania, má bohaté pedagogické, výskumné, publikačné, editorské a vedúce aktivity. Jeho biografia pokrýva dlhé geografické vzdialenosti a je dôkazom mnohých výziev ktorým čelil, ako aj vysokých cieľov, ktoré si kládol.

Profesor Pudlowski sa narodil v roku 1943 v Pruchniku v Poľsku. Študoval na Banskej a hutníckej akadémii v Krakove, štúdium ukončil v roku 1968 titulom magister v odbore elektrotechnika. V roku 1979 obhájil titul Doctor Philosophiae na Jagelonskej univerzite v Krakove.

Po ukončení štúdia pôsobil ako výskumný a pedagogický pracovník na Technologickom inštitúte Pedagogickej univerzity v Krakove, na Inštitúte odborného vzdelávania vo Varšave a na Inštitúte pedagogiky Jagelonskej univerzity v Krakove.

V roku 1980 opustil Poľsko a presťahoval sa do Viedne, v marci 1981 emigroval do Austrálie, kde žije aj v súčasnosti v meste Melbourne.

V rokoch 1981 až 1993 pôsobil na Katedre elektrotechniky Strojníckej fakulty Univerzity v Sydney v Austrálii. V roku 1994 sa presťahoval do Melbourne na Monash University, kde na Strojníckej fakulte založil vtedy prvé a jediné medzinárodné centrum UNESCO pre inžinierske vzdelávanie a bol jeho riaditeľom, docentom a neskôr profesorom, ako aj prodekanom pre inžinierske vzdelávanie na tejto fakulte v rokoch 1994 až 1998. Z Monash University odišiel do dôchodku v januári 2009.

V nedávnom období, v rokoch 2013 až 2016, pôsobil na Fakulte inžinierstva a inžinierskych technológií na Northern Illinois University v DeKalbe, Illinois, USA. V rokoch 2009 až 2014 pôsobil ako mimoriadny výskumný pracovník na Faculty of Arts, Monash University v Claytone v Melbourne v Austrálii.

Profesor Pudlowski je členom Svetovej nadácie pre inovácie (WIF) vo Veľkej Británii a bol členom Inštitútu inžinierov v Austrálii.

V súčasnosti je členom redakčnej rady časopisu **Journal of Engineering Education**  **(IJEE)**, v minulosti pôsobil ako člen redakčných rád mnohých medzinárodných časopisov zaoberajúcich sa inžinierskym a technickým vzdelávaním.

Je zakladateľom **Austrálskej asociácie pre inžinierske vzdelávanie** (AAEE), zároveň bol jej prvým viceprezidentom a výkonným riaditeľom. Tiež založil časopis **Australian Journal of Engineering Education** (AJEE) a bol jeho šéfredaktorom od jeho vzniku v roku 1989 až do roku 1997.

**Profesor Pudlowski je v  súčasnosti je riaditeľom Svetového inštitútu pre inžinierske a technologické vzdelávanie (WIETE) so sídlom v Melbourne v Austrálii.** Je zakladateľom a šéfredaktorom časopisov **Global Journal of Engineering Education** (GJEE), založenom v 1997, a **World Transactions on Engineering and Technology Education** (WTE&TE), založenom v 2002.

Profesor Pudlowski bol zakladajúcim tajomníkom **Medzinárodnej kontaktnej skupiny pre inžinierske vzdelávanie** (ILG-EE) od 1989 do 2006 a neskôr jej predsedom od 2006 do 2009.

V rokoch 1992 - 2000 bol členom **Medzinárodného výboru UNESCO pre inžinierske vzdelávanie** (ICEE). Predsedal a organizoval množstvo medzinárodných konferencií a zasadnutí. Bol usporiadateľom 2. svetovej konferencie o inžinierskom vzdelávaní a hlavným predsedom série kongresov Východu a Západu pre inžinierske vzdelávanie. V roku 1995 bol generálnym riaditeľom Medzinárodného kongresu dekanov a vedúcich predstaviteľov strojárskeho priemyslu UNESCO a generálnym riaditeľom Svetového kongresu o strojárskom vzdelávaní.

Vo svojej výskumnej činnosti sa profesor Pudlowski orientoval na analýzu obvodov, elektrických strojov a prístrojov, zavádzanie výpočtovej techniky v elektrotechnike, metodiku inžinierskeho vzdelávania a pracovného zaškoľovania, kvantitatívne metódy v psychológii vzdelávacieho procesu, ako aj na ľudské aspekty komunikácie v strojárstve. Jeho doterajšie výsledky boli publikované v knihách a príručkách a vo viac ako 350 vedeckých prácach v časopisoch a zborníkoch.

**Profesor Pudlowski získal čestné profesúry a iné akademické pocty na viacerých univerzitách po celom svete, ako aj mnohé významné ocenenia.**

V roku 1991 získal **inauguračnú medailu** **Austrálskoázijskej asociácia pre inžinierske vzdelávanie** (AAEE) za významný prínos v oblasti inžinierskeho vzdelávania a v roku 1994 bol ocenený Rádom egyptského syndikátu inžinierov za prínos v rozvoji inžinierskeho vzdelávania na národnej a medzinárodnej úrovni.

V roku 1996 bol profesorovi Pudlowskemu udelený čestný doktorát Doneckej štátnej technickej univerzity na Ukrajine a v roku 1998 čestný doktorát v oblasti techniky na Glasgow Caledonian University v Škótsku, vo Veľkej Británii.

V rokoch 2002 až 2007 bol čestným profesorom na Aalborgskej univerzite v Dánsku.

V roku 2008 získal čestný doktorát v oblasti inžinierstva z Kingston University v Londýne.

V roku 2002 bol profesorovi Pudlowskemu udelený titul čestného profesora Polytechnickej univerzity v Tomsku v Rusku.

V roku 2009 bol vymenovaný za podpredsedu Rady guvernérov Vedeckej a technologickej akadémie britského spoločenstva národov pre výskum so sídlom v Chennai v Indii.

V roku 2024 bol profesorovi Pudlowskemu udelený titul čestný profesor na Technickej univerzite v Gdansku.

**Prof. Pudlowski je uznávanou vedeckou osobnosťou, ktorá významne prispela k šíreniu dobrého mena STU, ako aj Slovenska vo svete.**

Spolupráca profesora Pudlowskeho a FAD STU má 25 ročnú históriu, od prvého kontaktu v roku 1999 na konferencii v Austrálskom Aucklande s bývalými dekanmi FAD profesormi Robertom Špačkom a Ľudovítom Petránskym. Od vtedy Fakulta architektúry a dizajnu STU úzko spolupracuje s WIETE - Svetovým inštitútom pre technické a technologické vzdelávanie so sídlom v Melbourne, tento vzťah bol potvrdený v roku 2015 podpisom Memoranda Memorandum of Understanding medzi WIETE a FA STU. Fakulta bola zastúpená jej vtedajšou dekankou, dnešnou prorektorkou STU, profesorkou Ľubicou Vitkovou. Dokladom úzkej spolupráce medzi WIETE a FAD je fakt, že profesor Robert Špaček bol **prezidentom WIETE - International Academic Advisory Committee** od roku 2018 do roku 2023.

Táto spolupráca umožnila FAD účasť našim kolegom na mnohých medzinárodných konferenciách, priniesla desiatky indexovaných publikácií a stovky citácií. V posledných rokoch profesor Pudlowski spolupracoval s pedagógmi FAD STU na organizácii viacerých medzinárodných konferencií EADE (**Conference on Engineering and Architecture Design Education**), z ktorých posledná sa konala v júni tohto roku v Bratislave.

V súčasnosti pôsobí profesor Pudlowski ako hosťujúci profesor na FAD STU. Skúsenosti profesora Pudlowského sú využívané v rámci seminárov pre študentov tretieho stupňa. Témou seminárov je metodológia vedeckej práce a vedecké písanie, s dôrazom na ich medzinárodný rozmer.